Bons restaurants al Delta de l'Ebre :: Amb compte ::
by Roger Compte · 23/5/2016
Aquest últims anys he anat augmentant les meves visites per la zona del Delta de l’Ebre (que era un indret que ja em semblava fenomenal i diferent). Amb una caseta a Riumar com a epicentre de les estades, anem fent sortides també a menjar fora i he pensat en fer una petita recopilació de llocs on he menjat bé o que m’ha recomanat gent amb criteri (i que encara no he pogut visitar) per ajudar a qui faci un escapada al Delta. No és una llista exhaustiva i segur que en falten de molt bons: no dubteu a recomanar-ne als comentaris!
Anem a fer el vermutet!
Vull recomanar una de les meves passions gastronòmiques cada cop que baixem: el Bar Maria a Sant Carles de la Ràpita. Tenen una petita terrasseta (i força espai a l’interior). Si teniu intenció de fer vermutet a fora, val la pena arribar abans de les 12 el cap de setmana. Recordeu que a la zona no és fer un vermut, sinò fer un rapitenc. Sempre que hi anem demanem els canyuts (navalles petitones, espectaculars), les ortigues de mar (si n’hi ha) deliciosament fregides i uns bunyols de bacallà fabulosos. Els calamars també els fan bé i hi podreu menjar productes menys habituals com les anques de granota o els ous de sèpia. Al mateix Sant Carles de la Ràpita, per cert, surt un vaixell cap a un xiringuito que està al mig del mar: si voleu llegir sobre l’experiència en van parlar a Olleta de verdures. Nosaltres també hi vam estar: és xulo menjar al mig del mar i els musclos estaven realment bons però l’arròs no ens va semblar res de l’altre món. Vaja, que val més la pena per l’experiència que no pel menjar.
Anem a fer un bon arròs!
Es fa difícil anar al Delta, i veient el paisatge de tantes plantacions d’arròs (que varia molt al llarg de l’any), no acabar menjant-ne un bon plat. Un consell: demaneu que l’allioli us el serveixin apart, que en alguns llocs tenen tendència a barrejar-te’l directament i no cal que l’all prengui un paper tan protagonista.
Vista Mar (Riumar): aquest el tenim a tocar d’on dormim i és una garantia per fer un bon arròs negre. És una opció econòmica, i els caps de setmana tenen menús amb beguda i postres inclosos a 20 euros. Per picar fan especialment bé els fregits. Els calamars, els xipirons, les anques de granota o el peixet fregit: són jovells, un peix petit que es mou de l’aigua salada a la dolça del Delta i que aquí preparen molt bé. De postres, un menjar blanc! (unes postres amb història –recepta– on domina l’ametlla, la canyella i la llimona)
Ida Machino (Els Muntells): podeu començar amb clàssics de la cuina del Delta com els musclos, el xapadillo d’anguila o unes ortigues i passar als arrossos, que els fan molt i molt bons. Això si, demaneu l’allioli a part, com comentava abans!
Mas Prades: en aquest vaig gaudir enormement d’un arròs d’ànec fa força temps. Tant, que ja li vaig dedicar un text. Sembla ser que fa uns anys van baixar una mica el nivell, però em diuen que ja l’han tornat a recuperar i torna a ser un lloc més que recomanable per fer un bon arròs (el d’ànec és boníssim però contundent, quedeu avisats).
Els Vascos: si aneu a fer la caminada a la punta del Fangar fins el far (atenció: sembla a prop però no hi arribes mai!), hi ha aquest restaurant just on pots deixar el cotxe abans de començar a caminar. Em diuen que s’hi pot menjar un bon arròs a banda!
Càmping La Tancada: a prop de la llacuna de la Tancada hi ha aquest càmping que és una parada per endrapar més que recomanable. Fan molts bons arrossos. A més dels habituals (paella, fideuà, arròs negre, arròs amb llamàntol…) n’hi ha un “de la setmana” que va canviant (a la foto de sota, de calamars). Per picar abans hi trobareu ortigues o calamars molt ben fregits i habituals als restaurants del Delta com les cloïsses, les tallarines o un xapadillo d’anguila. No està de més reservar, que acostumen a omplir!
Cal Faiges (Poblenou de Delta): si esteu per la zona de Poblenou del Delta, un poble encantador de cases blanques, Cal Faiges serà un encert per parar-hi a omplir la panxa. A més de provar especialitats de la cuina del Delta, com als altres locals que hem comentat, aquí podreu tastar arrossos que porten una de les delícies de la zona: les ortigues.
Les Barques Can Joan (Les Cases d’Alcanar): El poble ja queda una mica separat del Delta, però és una altra parada d’èxit segur si voleu fer un bon arròs. Aquest ens l’havien recomanat i hi vam menjar molt bé. A part, vam poder provar un mol·lusc que no tenien en carta, les caixetes, un de difícil de trobar, que se situa entre un musclo i una ostra i té un aspecte molt de genital femení…
Casa El Pescador – marisqueria Angelina (Les Cases d’Alcanar): en tenia molt bones recomanacions i tenien tota la raó. Cuina marinera amb producte fantàstic. L’arròs caldós és un encert, 18 euros la racció (i això demanant-nos si hi voliem llamàntol o llagosta!). Amb 3 per 4 vam anar perfecte. Per picar els fabulosos xipirons amb ceba, especialitat de la casa, i les gambes blanques, per devorar d’un mos.
I si ens fem menjar a casa?
Si esteu en algun allotjament amb possibilitat de cuinar-vos, aprofiteu que aquí hi trobareu peix, marisc i crustacis de primera divisió a preus molt més barats que els que ens claven a Barcelona. Nosaltres acostumem a anar a Marisc Mediterrani a Deltebre. Musclos boníssims (i econòmics), tallarines, escopinyes, cloïsses i gambes i escamarlans que fan goig. També és habitual la visita (cau molt a prop de l’anterior) al local de Angulas Roset. Allà hi tenen un viver d’anguiles i una compra que sempre cau és l’anguila fumada. Posada sobre torradetes amb una mica de tomàquet escalivat o simplement ratllat és deliciosa. I si compreu anguila sense fumar, podeu intentar fer un all i pebre d’anguila. A més d’aquests dos de Deltebre, als que anem per proximitat, també hi ha el Devimar a l’Ampolla, que és més gran i també ofereix la possibilitat de fer-hi una mica de degustació!
Més enllà del productes del mar, pels amants del bon jalar és interessant la visita a la Granja Luisiana, entre Deltebre i Riumar. Crien pollastres i ànecs i elaboren productes de molt bon endrapar com un micuit amb armagnac. A l’hivern tenen pulardes (i fora d’hivern en tenen de confitades i envasades al buit).
Un dia és un dia: anem de tonyina
Hi ha un parell de restaurants que tinc molt recomanats per menjar tonyina de primera qualitat, els dos a l’Ametlla de mar (un pelet off-Delta). Són de la gama alta de preus pel què tinc entès (de 40 en amunt). Un és La Llotja, del que en parlava el Pau Arenòs (si hi podeu anar entre setmana, jo aprofitaria, que fan un menú de molt bona pinta). L’altre paradís tonyinaire és el Molí dels Avis que encara pica una mica més (el menú degustació de tonyina són 80 euros, beguda apart).
Next story Preacher, Penny Dreadful, Game of Thrones
Previous story Un viatge gastronòmic al Japó